༄༅།།འཛམ་བུ་གླིང་གི་གཙུག་གཏོར།།གངས་ཅན་བོད་ཀྱི་ཡུལ་དུ།།སྟོད་ལ་མངའ་རིས་སྐོར་གསུམ།།རྫིང་ཆེན་ཆུ་ཡིས་ཁེངས་འདྲ།བར་དུ་དབུས་གཙང་རུ་བཞི།།ཆུ་ཆེན་ཡུར་བུས་འདྲེན་འདྲ།།སྨད་དུ་མདོ་ཁམས་སྒང་དྲུག།ཞིང་ཆེན་འབྲས་བུས་གཏམས་འདྲ།།དེ་འདྲའི་ཡུལ་ལུང་ཆེན་པོའི།།ནོར་འཛིན་ཡངས་པའི་ཁྱོན་ལ།།ལུགས་གཉིས་ཆབ་རྒྱུན་སྲིད་རིང༌།།རྒྱས་མཛད་དགའ་ལྡན་ཕོ་བྲང༌།།མངའ་ཐང་རྒྱས་པའི་དུས་ན།།གཙང་གི་རྒྱལ་རྩེ་རྫོང་ཞེས།།དཔའ་བོ་རྣམ་པར་རྩེ་ས།།ཆོས་པ་ཉམས་བོགས་ཐོན་ས།།ཚོང་པ་འབྱོར་བ་རྒྱས་ས།།གཞོན་ནུ་ལག་ཤེས་སྦྱོང་ས།།ཨིའི་གཙང་སྐད་དེ།ཆང་ལ་ཟེར་དང་ཨི་པག་ཞིམ་ས།།ཀུན་གྱིས་མཐེ་བོང་བསྒྲེངས་ཡུལ།།གྲོང་ཁྱེར་ཆུང་ངུ་ཡོད་དོ།།དེ་ནས་ལྷོ་རུ་སོང་ན།།མིག་རྒྱང་གང་གི་ས་རུ།།ཡོས་སོགས་བརྔོ་བའི་ལས་དོན།།གཉེར་ཕྱིར་རྔོས་ཚང་གདོང་ཞེས།།ཐོགས་པའི་དུད་ཆུང་ཞིག་ལ།ཁྱོ་གཅིག་ཟླ་བ་བཟང་པོ།།སྨན་ལ་ཡེ་ཤེས་མཚོ་མོ།།ཚུལ་མཐུན་བཟའ་ཚོ་གཉིས་ཡོད།།ལས་ལ་གཙང་བཙོག་མེད་པ།།རྣལ་འབྱོར་བ་ལ་འགྲན་འདྲ།།ཟས་ལ་ཞིམ་ལོས་མི་ལྟ།།མུ་ཏོ་བ་ལ་འཕྱ་འདྲ།།གོས་ལ་བཟང་ངན་མེད་པ།།བདེན་མཐོང་བཙུན་པའི་ངང་ཚུལ།།ནོར་གཞན་བཙལ་ཡང་མེད་རུང༌།།གཅིག་ཡོད་ཡ་རབས་ཚུལ་ལྡན།།དེ་གཉིས་ཐབས་ཤེས་ཟུང་གི།དགའ་སྐྱིད་ལྗོན་པའི་རྩེ་ལས།།འབྲས་བཟང་བུ་མོ་བལྟམས་པར།།བཀྲ་ཤིས་ཕྱེ་མར་དང་བཅས།།གཙང་མཆོག་བུ་ཁྲིད་ཅེས་པའི།།མིང་གིས་ཤིས་པར་བྱས་སོ།།